Drie gevonnis oor onwettige lisensiesArgieffoto: www.services.gov.za ’n Verkeersbeampte van Villiersdorp in die Wes-Kaap en twee werknemers van ’n plaaslike bestuurskool is Dinsdag gevonnis vir die verkoop van onwettige bestuurs- en leerlinglisensies nadat die polisie ŉ lokval gestel het om die skuldiges vas te trek. Eric Ntabazalila, woordvoerder van die Nasionale Vervolgingsgesag (NVG), het gesê Piet Sykes, die verkeersbeampte, en Vuyani Faku en Mafa Ramaola, werknemers van die bestuurskool, is almal aan korrupsie skuldig bevind. Sykes is ŉ boete van R12 000 of 12 maande tronkstraf opgelê, asook ŉ verdere vyf jaar tronkstraf wat in geheel opgeskort is. Faku en Ramaola is tot ses jaar tronkstraf gevonnis wat in geheel vir vyf jaar opgeskort is mits hulle nie in dié tyd aan soortgelyke aanklagte skuldig bevind word nie. ŉ Vierde beskuldigde, Ivan Basson, die eienaar van die bestuurskool, is oorlede voordat die verhoor begin het. Ntabazalila het gesê adv. Xolile Jonas vir die staat het aan die gespesialiseerde kommersiële misdaadhof in Belville gesê dat ’n lokval in Junie 2013 vir die oortreders gestel is, nadat inligting van dié slenter ontvang is. Die oortreders se onwettige bedrywighede is egter deur die polisie ontmasker, nadat ’n geheime beampte Faku en Ramaola op 13 Junie 2013 ontmoet het onder die voorwendsel dat hy ’n bestuurslisensie onwettig wou bekom. Die agent het geld aan die oortreders betaal wat gereël het dat die agent toegelaat sou word om notas saam met hom in die toetslokaal in te neem waarop al die antwoorde geskryf is van die bestuurslisensietoets wat hy sou skryf. Die agent is ook verseker dat hy nie tydens die toets oor dié notas in die moeilikheid sou beland nie, aangesien Sykes van die transaksie ingelig sou word en deel van die slenter is. Die agent het sy toets met behulp van die notas geskryf en sy antwoordblad ingehandig. Hy is later ingelig dat hy sy leerlinglisensie geslaag het. Later die middag het die polisie op die bestuurskool toegeslaan en die vier betrokkenes in hegtenis geneem. Jonas het gesê dat al vier beskuldigdes in die oortreding saamgewerk het en finansieel voordeel getrek het uit die korrupte bedrywighede. Ntabazalila het namens die NVG die vonnis verwelkom en gesê hy hoop dat nog mense na vore sal kom om dié soort korrupsie aan die lig te bring omdat dit die lewe van duisende mense in gevaar stel wanneer ongekwalifiseerde bestuurders op bedrieglike wyse lisensies bekom.